Вельмі добра Лада Яў­геньеўна гаварыла пра выхавальніцу старэйшай групы Наталлю Валер’еўну Балобан, якая ўвесь час імкнецца развівацца ў прафесіі, літаральна гарыць сваёй справай і якую вельмі любяць дзеці і паважаюць бацькі. У “Крынічцы” Наталля працуе з 2005 года, і за гэты час не раз паспела праявіць сябе як творчы, таленавіты педагог. Давала адкрытыя заняткі для калег, у тым ліку з іншых садоў раёна, паспяхова выступіла ў абласным конкурсе прафесійнага майстэрства сярод маладых выхавальнікаў: дайшла да фіналу і была ўдастоена дыплома пераможцы ў адной з намінацый. Будучы сама мамай, Наталля прызнаецца, што не дзеліць дзяцей на сваіх і чужых. Выхаванцам садка яна аддае сэрца, вучыць іх у першую чаргу дабрыні, шчырасці і адкрытасці.